องค์การอาหารและยาสหรัฐฯ (FDA) ได้อนุมัติชุดตรวจโควิด-19 ของบริษัท Amazon เพื่อใช้ในโครงการตรวจหาเชื้อโควิด-19 ให้กับพนักงานของบริษัท โดยชุดตรวจหาเชื้อโควิด-19 ดังกล่าวพัฒนาขึ้นโดยบริษัท STS Lab Holdco ซึ่งเป็นบริษัทย่อยของ Amazon เป็นชุดตรวจหาเชื้อโควิด-19 ทางโพรงจมูกซึ่งผู้รับการตรวจสามารถทำได้ด้วยตัวเองที่บ้านหรือภายใต้คำแนะนำของบุคลากรทางแพทย์
บริษัท Amazon วางแผนที่จะใช้ชุดตรวจโควิด-19 ที่พัฒนาขึ้นดังกล่าวในการตรวจหาเชื้อโควิด-19 ให้กับพนักงานของบริษัท เพื่อเป็นการเตรียมความพร้อมและการรับมือกับโรคโควิด-19 โดยพนักงานที่เข้ารับการตรวจหาเชื้อโควิด-19 สามารถเลือกนัดเข้ารับการตรวจหาเชื้อที่บริษัท หรือสามารถนำชุดตรวจกลับไปดำเนินการเองที่บ้านได้ตามตารางงานที่สะดวก ทั้งนี้บริษัท Amazon ยังไม่ได้มีการชี้แจงต่อสาธารณะว่าบริษัทมีแผนที่จะใช้ชุดตรวจโควิด-19 เฉพาะกับพนักงานของบริษัทเท่านั้น หรือจะผลิตชุดตรวจเพื่อจำหน่ายต่อสาธารณะผ่านช่องทางออนไลน์ของบริษัท
เมื่อเดือนมิถุนายนปีที่ผ่านมา บริษัท Amazon ได้แต่งตั้งทีมงานเพื่อทำการพัฒนาด้านการทดสอบเกี่ยวกับโคโรนาไวรัส โดยมีการแต่งตั้งทีมงานนักวิทยาศาสตร์ นักวิจัย ผู้จัดการโครงการ เจ้าหน้าที่จัดซื้อผู้ชำนาญการเฉพาะ และวิศวกรระบบเพื่อทำหน้าที่ให้การสนับสนุนความพยายามดังกล่าว เนื่องจากบริษัท Amazon มีวิสัยทัศน์ที่จะขยายธุรกิจสู่ธุรกิจด้านการวินิจฉัยทางการแพทย์มาตั้งแต่ปี 2561
บริษัท Amazon ระบุว่าบริษัทได้เริ่มต้นนัดให้พนักงานเข้ารับการตรวจหาเชื้อโควิด-19 ในที่ทำงานทุกสองสัปดาห์ หรือเลือกนำชุดตรวจไปตรวจด้วยตัวเองที่บ้าน เพื่อให้เป็นไปตามแผนที่บริษัทได้ประกาศไว้ก่อนหน้านี้ พร้อมกันนี้บริษัทยังได้จัดตั้งคลินิกสำหรับจัดฉีดวัคซีนให้กับพนักงานในสาขาที่อยู่ในรัฐมิสซูรี รัฐเนวาดา และรัฐแคนซัสอีกด้วย